Ego Guido, dominus Merlenniaci, notum facio, tam presentibus quam futuris, quod ego omnibus hominibus qui habent vel qui habituri sunt vineas in toto territorio meo et in tota justicia mea ligia, quitavi bannum de vineis tam plantatis quam plantandis, cum homines qui ibidem habebant vineas non auderent vendemiare eas, nisi congeio prius petito a me vel a servientibus meis. Quitatio, vero, dicti banni talis est pro omnibus hominibus qui habent vel habituri sunt vineas in toto territorio meo et justicia mea ligia; de cetero licebit vendemiare quicumque voluerint quicquid in eisdem vineis habebunt tam viride quam maturum, sine contradictione aliqua et sine congeio a me vel a servientibus meis, vel ab heredibus meis pretendendo. Hoc autem Nerbona, uxor mea, et Gaulcherius, filius meus, et alii liberi mei, voluerunt et laudaverunt. Quod ut ratum et inconcussum permaneat, presentes litteras sigilli mei munimine roboravi. Actum, anno Gracie Mº CCº XVIIº, mense decembri.